ཡན་ལག་སྐྲངས་པ་རྣག་ཏུ་འགུགས་ན་སྤང་མ་སྐམ་པོ་དང་།བྱི་བའི་བྲུན་གཉིས་ཆང་གི་དཀྱིལ་དུ་བཅོས་པའི་སྐྱོ་མས་བཅིངས་ལུམས་བྱ་བ་དང་།མདེའུ་སོགས་ཁོང་དུ་ཤོར་བ་ཕྱིར་འབྱིན་པར་རའི་རིལ་མ་དང་།བྱི་བའི་བྲུན་གཉིས་ལོ་བརྒྱ་དྲི་ཆུར་བཙོས་པས་མདེའུ་དང་ཉེ་བའི་སར་བཅིངས་ལུམས་བྱ་དགོས་ཤིང།འོན་ཀྱང་ཤ་གཉན་དང་།རྩ་གཉན་ཡོད་སར་མི་རུང་ངོ་།ཆུ་ལྷོག་དང་།གྲང་གཉན་གྱི་སྐྲངས་པ།མ་ཞུ་གྲང་སྐྲན་སོགས་ལ་ར་དུག་གམ་འཛིན་པ་དང་།སྤྱང་ཚེར།རི་ཤོ།སྤྱང་བྲུན་བཅས་སྦང་གར་རམ་གླུམ་དུ་བཙོས་པས་བཅིངས་ལུམས་བྱ་བ་དང་།ཡན་ལག་གི་ཆུ་སེར་དང་།སྐྱ་རྦབ་ཀྱིས་སྦོས་ཤིང་མཐེབ་རྗེས་ལེན་པ་ལ་རྟ་རྐྱང་བོང་བུ་རྣམས་ཀྱི་སློའམ་བཙོ་དྲོན་མོའི་བཅིངས་ལུམས་བྱ་བ།རྨེན་བུ་དང་རྨ་འབྲས་རིགས་རྣག་ཏུ་འགུགས་པ་ལ་ཕུག་རོན་གྱི་བྲུན་ཆང་ནང་དུ་བཙོས་པའི་བཅིངས་ལུམས་བྱ་བ།ཤ་འབྲས་དང་།རུས་འབྲས།རྩ་འབྲས་རྣམས་འདུལ་བར་མིའི་རྐང་མགོ་རུས་པ་ལྷ་བ་མེད་པ་དང་།ཉའི་ཤ།སྤྲུ་མ་དཀར་པའི་རྩ་བ།རེ་ལྕག་པ་རྣམས་ཞིབ་བརྡུངས་བྱས་པ་ཆང་ནང་དུ་བཙོས་པའི་སྐྱོ་མས་འབྲས་ཀྱི་མཐར་ཡང་ཡང་གླན་ཞིང་བཅིངས་བྱས་པས་བཤིག་པར་བྱའོ།།ལྒང་བའི་རྡེའུ་སྐྲན་དང་།ཕོ་བ་སོགས་སུ་བྱུང་བའི་རྡོ་སྐྲན་འདུལ་བའམ་བཤིག་པར་སྤྱང་ཚེར་དང་།ལྕེ་ཚ།མཁན་པ་དཀར་པོ།ལྕ་བའི་འབྲུ།བྱེའུའི་བྲུན།སྦང་གར་རམ་གླུམ།བཅའ་སྒ།པི་པི་ལིང་རྣམས་སྦྱར་ཏེ་ཆུར་བཙོས་པའི་སྐྱོ་མའི་བཅིངས་ལུམས་སུ་གཞུག་གོ།རུས་ཏྲེམ་དང་རླུང་ཚབས་ཀྱི་ནད་ལ་མིའི་རུས་པ་དང་།བ་སྤྲུ་གཉིས་ཆ་མཉམ་ཆང་ངམ་ཆུར་བཙོས་པའི་བཅིང་ལུམས་བྱ་ལ།རླུང་གི་ཤེས་པ་འཕྱོས་པ་དང་།སྨྱོ་བ།འབོག་པ།གཞན་ཡང་རླུང་ཚབས་ཀྱི་ནད་བཅས་ལ་སེམས་ཅན་གྱི་སྙིང་སྣ་གང་འཛོམས་ཆང་ངམ་ཆུར་བཙོས་པས་རླུང་གསང་དང་སྙིང་གསང་རྣམས་ལ་བཅིང་ལུམས་བྱ།རིམས་ཀྱི་ནད་མཇུག་ཏུ་རྐང་ལག་དང་།རུས་པ་ན་བ་ཁྲུ་གང་འོག་སཉི་མ་མ་མཐོང་བར་བླངས་པ།ལོ་བརྒྱད་དྲི་ཆུར་བཙོས་པའི་ཟུག་སར་བཅིངས་ལུམས་བྱ།རླུང་དང་ཆུ་སེར་གྲང་བ་བཅས་ཀྱིས་རུས་པ་དང་ཚིགས་པ་གཟེར་བ་ལ་སེམས་ཅན་གྱི་རུས་པ་སྣ་ཚོགས་བརྡུངས་པ་ཆང་གར་མའི་ནང་དུ་བཙོས་པའི་བཅིངས་ལུམས་བྱ།རླུང་གི་ནད་ཀྱིས་ལུས་སྟོད་སྨད་གང་དུ་སྐྲངས་པ་ལ་འབའ་ཆའི་ཕྱེ་མ་ཆང་དུ་བཙོས་པའི་ཟན་དྲོན་གྱིས་བཅིངས་ལུམས་བྱ་བ་ཡིན་ནོ།།དེ་ལྟར་བསྟན་པའི་ཆུ་ལུམས་དང་བཅིངས་ལུམས་རྣམས་ཀྱིས་རླུང་འདུལ་ཞིང་སྐྲངས་པ་འཇོམས་པ་དང་།ཚ་བའི་རླངས་པ་དང་ཆུ་སེར་བ་སྤའི་བུ་ག་ནས་འདོན་པ།རླུང་དང་ལུས་ཟུངས་ཀྱི་དྭངས་མ་རྒྱུ་བ།སྐེམ་པོ་རྒྱས་པར་བྱེད་པ་སོགས་བྱེད་པ་སོགས་ཀྱི་ནུས་པ་དང་ལྡན་པ་ཡིན་ནོ།།